kardosdrur/scandi-wiki huggingface dataset:
Haute Cerdagne

Haute Cerdagne (catalansk: Alta Cerdanya) er et landskab i departementet Pyrénées-Orientales i det sydlige Frankrig. Haute Cerdagne er den franske halvdel af det gamle catalanske comarca Cerdanya. Haute Cerdagne grænser op til landskaberne Rippolès og Baixa Cerdanya i Spanien, Andorra og i Frankrig departementet Ariège og landskaberne Capcir og Conflent.

Haute Cerdagne er en højslette i den sydlige del af Pyrenæerne. Segre, der er en af Ebros store bifloder, udspringer i Haute Cerdagne.

De vigtigste byer er Font-Romeu-Odeillo-Via, Osséja og Bourg-Madame. I alt er der 26 kommuner og en samlet befolkning på 12.035 (1999).

Historisk er Cerdanya et catalansk comarca, men efter Pyrenæerfreden i 1659 blev det delt mellem Frankrig og Spanien.

Galleri

Pyrénées-Orientales
Pyrenæerne
Højsletter
Friedrich Christoph Schlosser

Friedrich Christoph Schlosser (født 17. november 1776 i Jever, død 23. september 1861 i Heidelberg) var en tysk historieskriver. 

Fra teologiske studier førtes Schlosser efterhånden over til litteratur- og verdenshistorien og vandt sig et navn ved Geschichte der bilderstürmenden Kaiser des oströmischen Reichs (1812); 1819 blev han professor i Heidelberg og gjorde som universitetslærer det stærkeste indtryk på den akademiske ungdom. En tilsvarende indflydelse nåede han i hele Tyskland ved sine 
universalhistoriske skrifter, der oftest oplevede flere oplag; han skrev således Weltgeschichte in zusammenhängender Erzählung (9 bind, 1817—24), Geschichte des 18. Jahrhunderts (2 bind, 1823, i de følgende udgaver fortsat til 1815), Universalhistorische Übersicht der Geschichte der alten Welt und ihre Kultur (9 bind, 1826—34); sluttelig sammenarbejdedes de til Weltgeschichte für das deutsche Volk (19 bind, 1844—56, 4. oplag, 1884—88). 

Ejendommelig for Schlosser var hans stærke fremdragene af åndslivet, og på dette område var hans studier også mest indtrængende. Den 
store indflydelse, Schlosser øvede, stammede dog især fra de skarpe domme, han fældede over personer og tider; ligesom Dante, med hvis værk han stadig syslede, følte han sig kaldet til at være verdens ubønhørlige dommer, og han dømte alt og alle efter samvittighedens strenge bud. Selv borgerlig født og sindet rettede hans kritik sig især mod samfundets store, mod fyrster og aristokrati, og for hvad han her udtalte, fandt han et godt øre i sin samtid, der kaldte ham den tyske Tacitus. For de nationale bevægelser stod han dog fremmed, og ved hans død var hans indflydelse stærkt i tilbagegang.

Kilder 

 

Historikere fra Tyskland
Ansatte ved Heidelbergs Universitet
Faglitterære forfattere fra Tyskland
Tyskere i 1700-tallet
Tyskere i 1800-tallet
Salmonsens
Ring Nord (Næstved)

Ring Nord, også kaldet den nordlige omfartsvej, er en omfartsvej mellem Vestre Ringvej og Køgevej i det nordlige Næstved. Omfartsvejen er en 2+1-sporet motortrafikvej og er i alt 7 km lang. Omfartsvejen er en del af primærrute 54, og første etape mellem Køgevej og Ringstedvej åbnede for trafik den 24. november 2015,  mens anden etape mellem Ringstedvej og Slagelsevej åbnede den 30. oktober 2016.  
 
Omfartsvejen starter i en rundkørsel ved Vestre Ringvej / Slagelsevej og føres mod øst. Vejen krydser Ladbyvej og lidt efter den nedlagte Slagelsebane, som nu er en cykelsti, mellem Næstved og Slagelse. Vejen passerer den nordlige kant af Humlebjerget og krydser Susåen og Sydbanen (jernbanen mellem Ringsted og Vordingborg) på en højbro med en længde på 200 m. Øst for højbroen ved Ringstedvej etableres et tilslutningsanlæg, udformmet som et såkaldt hankeanlæg. Øst for Ringstedgade krydser omfartsvejen Vridsløsevej, og passerer derefter over Fensmarkvej. Omfartsvejen slutter i Køgevej hvor der er anlagt en stor fordelerring med tilslutning til den østlig omfartsvej (Ring Øst) og en afgrening til en fremtidig vej til Fensmark samt DR's sendestation. Den 27 September 2013 tog Transportministeren Pia Olsen Dyhr det første spadestik til den nye omfartsvej nord om Næstved. Første etape mellem Køgevej og Ringstedvej åbnede for trafik 24. november 2015, mens anden etape mellem Ringstedvej og Slagelsevej åbnede 30. oktober 2016.

Det er tanken, at vejen fra fordelerringen videreføres som motorvej (Næstvedmotorvejen), som vil gå mellem Næstved og Rønnede. Motorvejen vil enten gå nord eller syd om byen Holme Olstrup.

I en ny trafikaftale i 2014 blev regeringen og oppositionen enige om at afsætte ca. 15 millioner kr. til udarbejdelse af en VVM-redegørelse samt reservere 350 millioner kr. til første etape af en motorvej mellem Rønnede og Boserup. En motorvej på strækningen kan stå færdig 2021. 

Den 26. september 2016 fortalte Vejdirektoratet at de var i gang med at opgradere en række motortrafikvejsstrækninger rundt omkring i Danmark, da Folketinget den 3 maj 2016 havde vedtaget en ændring af færdselsloven. En af disse strækninger som Folketinget vil have opgraderet er den østlige del af Ring Nord, der bliver opgraderet fra 90 til 100 km/t og der bliver sat midtereautoværn op, opgraderingen forventes færdig sidst i 2017.  

Den vestlige del af Ring Nord kan ikke opgraderes til 100 km/t, da der er et sving ved Ladby som gør at der kun er en hastighed på 90 km/t.

Noter 

Veje i Næstved
Motortrafikveje i Danmark
Verapamil

Verapamil er en calciumantagonist af phenylalkylamin typen. Verapamil anvendes til behandling af bl.a. hypertension, angina pectoris og arytmi. En nyere anvendelse af verapamil er til behandling af Hortons hovedpine.

Verapamil virker ved at hæmme calciumkanaler i hjerte og blodkar. I hjertet medfører dette en nedsat overførsel af den elektriske impuls og dermed en lavere hjertefrekvens. I blodkar medfører dette en udvidelse af karrene med et fald i blodtryk til følge.

Bivirkninger 
Hyppige bivirkninger ved behandling med verapamil omfatter bl.a. træthed, kvalme, hypotension, bradykardi, perifære ødemer, hovedpine, svimmelhed, samt hududslæt og kløe.

Eksterne henvisninger 
Præparatside om Veraloc® på Pro.medicin.dk.

Lægemidler tilhørende hjerte og kredsløb
Siegmund Schlossmann

Alexander Siegmund Schlossmann (født 18. november 1844 i Brody, død 2. juli 1909 i Kiel) var en tysk retslærd.

Schlossmann blev 1868 Dr. jur. på afhandlingen Zur Lehre von der Causa obligatorischer Verträge (1868), 1874 privatdocent i Breslau, samme år ekstraordinær professor i Bonn, 1884 ordentlig professor i Kiel. Efter at have udgivet Zur Lehre vom Zwange. Eine critische Abhandlung (1874) offentliggjorde Schlossmann 1876 sit meget læste skrift Der Vertrag med dets skarpsindige analyse af begrebet ret, et arbejde, hvortil også nordisk videnskab har taget hensyn.

Siden fulgte værker som Der Besitzerwerb durch Dritte nach römischem und heutigem Recht (1881), Das Kontrahieren mit offener Vollmacht (1892), det omfattende Die Lehre von der Stellvertretung insbesondere bei obligatorischen Verträgen. Kritik und wissenschaftliche Grundlegung I—II (1900 og 1902) og Der Irrtum über wesentliche Eigenschaften der Person und der Sache nach dem bürgerlichen Gesetzbuch (1903).

Af Schlossmanns talrige romanistiske skrifter skal fremhæves: Altrömisches Schuldrecht und Schuldverfahren (1904), In iure cessio und mancipatio (1904), Nexum (samme år), Litis contestatio (1905), Persona und πρόσωπον im Recht und im christlichen Dogma (1906), og Praescriptiones und praescripta verba (1907) foruden en række tidsskriftafhandlinger, således navnlig i "Zeitschrift der Savigny-Stiftung für Rechtsgeschichte". Som festskrift til Hänel forfattede Schlossmann Willenserklärung und Rechtsgeschäft (1907).

Kilder 
 

Jurister fra Tyskland
Ansatte ved Bonns Universitet
Ansatte ved Kiels Universitet
Faglitterære forfattere fra Tyskland
Tysksprogede forfattere
Tyskere i 1800-tallet
(113) Amalthea

113 Amalthea er en asteroide. Den blev opdaget den 12. marts 1871 af Karl Theodor Robert Luther fra Sternwarte Bilk i Düsseldorf. Den er opkaldt efter nymfen Amalthea fra græsk mytologi. Den deler navn med Jupiters måne Amalthea.

Eksterne henvisninger 

 113 Amalthea  - baneparametre hos Jet Propulsion Laboratory

 Minor Planet Center – "Discovery Circumstances: Numbered Minor Planets"

Asteroidebælte asteroider
Amalthea, (113)
Schlossmann

Schlossmann er et tysk efternavn, der henviser til blandt andre:

 Arthur Schlossmann (1867-1932) - tysk pædiater og socialhygiejniker
 Siegmund Schlossmann (1844-1909) - tysk retslærd

Efternavne
Lauritz Bragenes

Lauritz Bragenes (født 1687, død 16. september 1729 i København) var en dansk (dansk-norsk?) søofficer og skibskonstruktør.

Han var søn af en skibstømrermand ved Holmen, blev 1708 kadet og 1714 sekondløjtnant, var 1716 med orlogsskibet Ditmarsken og 1717 med orlogsskibet Prins Christian. Dette år fik Bragenes tilladelse til at studere i England, hvor han var i seks måneder. 1718 var han på orlogsskibet Elephanten og 1719 på Sophie Hedevig. 1719 blev han premierløjtnant og 1720 sendt til Fladstrand for at hjælpe kommandørkaptajn Rasmus Krag med at hæve sunkne skibe ved Marstrand.

1722 ansøgte Bragenes om at blive uddannet i skibsbygning, og allerede i 1723 udgav han Een liden Søe-Architectur, eller Skibsbygger Konstens første Piece, som er det første videnskabelige værk på dansk inden for dette område. Han skrev også en sørgetale til dronning Louises begravelse 1721. 1723 begyndte han en treårig studierejse sammen med Diderich Thura og parallelt med Knud Benstrup og Nicolay Peter Judichær. Thura og Bragenes skulle begynde rejsen i England, mens Benstrup og Judichær skulle begynde i Frankrig. Efter halvandet år skulle de så mødes og udveksle erfaringer og "bytte" land og slutteligt mødes i Holland. 1725 blev han kaptajnløjtnant, og 1728 kom han hjem fra rejsen. Han døde året efter.

I Kjøbenhavns Huse og Indvaanere efter Branden 1728 fremgår det, at i "Øster-Qvarteer no.78 logerer Hr. Capit: Lieut: Bragnes ved Söe Etaten".

Han var ugift.

Kilder 
 T.A. Topsøe-Jensen og Emil Marquard, Officerer i den dansk-norske Søetat 1660-1814 og den danske Søetat 1814-1932, bind 1, København: H. Hagerups Forlag 1935, s. 186-188.

Søofficerer fra Danmark
Skibsbyggere fra Danmark
Faglitterære forfattere fra Danmark
Danskere i 1700-tallet
Nina Agdal

Nina Brohus Agdal (født 26. marts 1992) er en dansk fotomodel.

Opvækst 
Agdal voksede op i Hillerød og blev i 2012 student fra Frederiksborg Gymnasium.

Modelkarriere 
Agdal har stået model for Billabong, Macy's, Frederick's of Hollywood og Victoria's Secret. I 2012 optrådte hun første gang i Sports Illustrated Swimsuit Issue og blev samtidig udnævnt til nummerets "Rookie of the Year." Agdal optrådte i en tv-reklame under Super Bowl XLVII for Carl's Jr./Hardee's sammen med bl.a. Kim Kardashian, Padma Lakshmi samt modelkollegaen fra Sports Illustrated Swimsuit Issue, Kate Upton. Sammen med to andre modeller Lily Aldridge og Chrissy Teigen er danske Nina Agdal på forsiden af magasinet Sports Illustrated (2014).

Kilder

Eksterne henvisninger
 
 Nina Agdal  for Sports Illustrated Swimsuit Issue 2012

Fotomodeller fra Danmark
Maud Watson

Maud Edith Eleanor Watson MBE (9. oktober 1864 i Harrow, London – 5. juni 1946 i Charmouth, Dorset) var en engelsk tennisspiller og den første kvindelige vinder af Wimbledon-mesterskaberne.

Biografi 

Maud Watson var datter af en lokal præst, Henry William og Emily Frances Watson.  Hun begyndte af spille tenniskampe i 1881, da åbne tennisturneringer for kvinder blev indført i England. Hendes første offentlige optræden var ved turneringen i Edgbaston Cricket and Lawn Tennis Club, da hun var 16 år gammel, og hendes debut blev en succes. Hun vandt singleturneringen efter finalesejr over sin søster, Lilian, og doubleturneringen sammen med søsteren. I 1884 deltog hun i Irish Ladies' Championship og besejrede den forsvarende mester, Miss May Langrishe, med 6–3, 6–2, 6–2. Hun vandt også mixeddoubleturneringen samme med den mangedobbelte Wimbledonmester William Renshaw.

Watson var stadig ubesejret som turneringsspiller, da hun som 19-årig i 1884 vandt den første damesingletitel i Wimbledon. Hun stillede op i hvidt snøreliv og skørt, og spillede sig frem til finalen, hvor hun vandt over sin storesøster Lilian med 6–8, 6–3, 6–3. Præmien var en blomsterkurv af sølv til en værdi af 20 Guineas.  1885 var et stort år for Maud, der forblev ubesejret i single og kun tabte ét sæt. Hun genvandt damesingletitlen i Wimbledon i 1885, da hun i et deltagerfelt på blot 10 spillere nemt vandt kvart- og semifinalerne, og i finalen besejrede Blanche Bingley med 6–1, 7–5. Hun forsvarede også sin titel ved de irske mesterskaber i 1885 mod Miss Louise Martin. I de to første sæt spillede de to kvinder lige op, men i det afgørende sæt afgjorde Watson kampen, der endte 6–2, 4–6, 6–3. I 1886, hvor udfordringsrunden blev indført for kvinder i Wimbledon, tog Bingley revandche og besejrede Watson 6–3, 6–3. Det blev Mauds sidste kamp i Wimbledon.

I 1887 og 1888 nåede hun ikke op på sit tidligere niveau og var delvis handicappet af en forvredet håndled, som blev værre og værre. Hendes sidste turnering var i Edgebaston i juni 1889. Hun deltog i tre rækker (double, mixeddouble og handicap-single) og vandt dem alle tre. På en ferie på Jersey tog hun en svømmetur hun langs kysten og var nær ved at drukne. Hun blev dog med møje og besvær reddet i land og led derefter af sygdom, som det tog hende flere år at komme helt over. 

Watson arbejdede som sygeplejerske under første verdenskrig, og hun blev belønnet med en MBE for sin indsats.

Maud Watson døde i Hammersmead House i Charmouth den 5. juni 1946, 81 år gammel, og blev stedt til hvile sammen med sin søster ved St John the Bapist Parish church i Berkswell, nær Solihull i Warwickshire.

Kilder / eksterne henvisninger 

Tennisspillere fra England
Vindere af Wimbledon
Malis fodboldlandshold

Malis fodboldlandsholds største præstation var i 2012 hvor de kvalificerede sig til semifinalen i de Africa Cup of Nations 2012. De tabte semifinalen 0-1 til Elfenbenskysten.
Holdet hedder Ørnene (les Aigles) i folkemunde efter Malis nationalfugl. Den mest kendte spiller på holdet er Seydou Keita, der har spillet i Barcelona, men nu spiller i den kinesiske liga.

Referencer 

Fodboldlandshold i Afrika
Fodbold i Mali
Karsten Hasselbalch

Karsten Hasselbalch (født 13. maj 1940) er en dansk godsejer og hofjægermester.

Han er søn af Karl Johannes Hasselbalch, har været forvalter på Gjorslev og Billesborg under forpagter Eggert Boserup, hvis datter Marianne han ægtede. Fra 1967 til 2005 var Hasselbalch ejer af Grønnessegård, men har nu overdraget gården til sin søn. Siden 2000 har han været hofjægermester.

Han har flyvecertifikat og er pilot i sin fritid.

Kilder 
 Landbrugs Nyt, 41. årgang, nr. 26, 26. juni 2012.

Godsejere fra Danmark
Hofjægermestre fra Danmark
Danskere i 1900-tallet
Danskere i 2000-tallet
Karsten
Utvika Camping

Utvika Camping er en campingplads i Norge. Den ligger placeret ved Tyrifjorden i Hole kommune, Buskerud fylke. Pladsen er mest kendt for sin rolle i forbindelse med Massakren på Utøya, da de døde og sårede blev bragt hertil.

Campingpladser i Norge
Etableret i 1990
Gustav von Rosen

Gustav Erik von Rosen (født 14. august 1952) er en dansk godsejer og hofjægermester.

Han er stedsøn til Einar Ludvig August greve Reventlow (1940–1978). 1978 arvede han Rudbjerggaard og Vindeholme og købte 1991 Fredsholm. I 2012 købte han Gottesgabe og Saunsøgård af boet efter Stig Husted-Andersen. Han er premierløjtnant, og i 1998 blev han hofjægermester.

Siden 14. december 1983 har han været gift med Susanne Birgitta baronesse Wedell-Neergaard (født 5. marts 1957 i København), datter af baron Bent Wedell-Neergaard (1932-1980) og Birthe Maria Thérese d'Auchamp (født 1934).

Kilder 
 Slægtsdatabasen Lundskov.dk

Gustav
Godsejere fra Danmark
Hofjægermestre fra Danmark
Danskere i 1900-tallet
Danskere i 2000-tallet
Officerer fra Danmark
Hvide Sande Skibs- & Baadebyggeri

Hvide Sande Shipyard, Steel & Service (tidligere A/S Hvide Sande Skibs- & Baadebyggeri) er et dansk skibsværft. Værftet som blev etableret i 1950, er beliggende i Hvide Sande. Værftet udfører blandt andet nybygning af servicefartøjer, færger og andre specialskibe, samt reparation, vedligeholdelse og ombygning af mange andre typer skibe.

Historie 
 1950 – Hvide Sande Skibs- & Baadebyggeri blev grundlagt i 1950 da datidens fiskere og startede med nybygning og reparation til fiskeflåden, under ledelse af skibsbygger, Carl Erik Kristensen, søn af Johannes Kristensen, der drev Johs. Kristensens Skibsbyggeri.
 1950–1990 - Der blev kun bygget træskibe, næsten udelukkende til fiskeri.
 1990 – Værftet laver en ny strategi, og fokuserer på: Fiskeri, færger, arbejdsbåde, bevaringsværdige skibe, samt skibe af træ, stål, aluminium, og glasfiber-armeret plastic.
 1993 - Værftet leverer Fregatten Sct. Georg III til Tivoli i København. 
 2002 – Værftet begynder med husbåde. I første omgang skal de levere 6 luxus husbåde i 2 etager. 
 2008 - Værftet snævrer sin strategi ind, så den kun omfatter: Nybyg, reperation og stål.

Erfaring 
Værftet har erfaring i bl.a.:
 Nybygning af servicefartøjer, færger og andre specialskibe.
 Renovering og vedligehold af sejlskibe.
 Levering stålskrog til værftsindustrien.
 Produktion af transportudstyr og løftegrej.
 Husbåde og andet tømrerarbejde.
 Fendersystemer til servicefartøjer.

Produktionskapacitet

Bedding 
 Beddingsanlæg med en kapacitet op til 20 enheder.

Værftets andre faciliteter 
 10 vogne, til skibe.
 2 vogne med en kapacitet på 450 tons.
 Flere store haller, samt en opvarmet miliøhal.

Kilder og eksterne henvisninger 
 Hvide Sande Shipyard, Steel & Service's hjemmeside
 Info om værftet. 

Skibsværfter i Danmark
Skibs- & Bådebyggeri
Etableret i 1950
Ringkøbing-Skjern Kommune
Tvistein fyr

Tvistein fyr er et fyr ved Nevlunghavn i Vestfold og Telemark fylke i Norge. Det står på den østlige af to små holme omkring tre kilometer syd for Hummerbakkfjorden. Navnet betyder to sten, som i dette tilfældet sigter til runde, «stenlignende» holme.

Fyret blev opført i 1908. Lyset står sytten meter over højvande og når 13.2 nautiske mil. Fyret blev elektrificeret i 1951, samtidig blev et nyt tårn og ny betjentbolig anlagt. Det var familie-fyr til slutningen af 1950'erne, da der blev indført en turnusordning i stedet . I 1987 blev fyret automatiseret og blev da ubemandet.

Eksterne kilder og henvisninger 

 Tvistein fyr – Norsk fyrhistorisk forening
 Norsk fyrliste 2012, Kystverket

Fyr i Vestfold og Telemark
Etableret i 1908
Larvik
Jānis Šmēdiņš

Jānis Šmēdiņš (31. juli 1987 i Kuldīga i Lettiske SSR) er en lettisk beachvolleyspiller. Han danner makkerpar med Mārtiņš Pļaviņš siden 2008, med hvem han har vundet bronze ved EM i beachvolley 2010 i Berlin, og bronze ved Sommer-OL 2012 i London.

Jānis Šmēdiņš er udnævnt til Officer af Trestjerneordenen.

Se også 
 Letlands deltagelse i Olympiske lege

Kildehenvisninger

Eksterne henvisninger 

Personer fra Kuldīga
Beachvolleyspillere
Officerer af Trestjerneordenen
Medaljevindere ved sommer-OL 2012
Olympiske bronzemedaljevindere fra Letland
Thomas Wright

Thomas Wright henviser til blandt andre:

 Thomas Wright (astronom) (1711–1786) – britisk astonom og filosof
 Thomas Wright (geolog) (1809–1884) – skotsk geolog
 Thomas Wright (forfatter) (1810–1877) – engelsk forfatter, historiker og filolog</onlyinclude>
Sisimiut Havn

Sisimiut Havn er en havn belliggende i Sisimiut, der regnes som den nordligste havn, der er isfri året rundt. Royal Greenland har grønlands største fiskerifabrik, der er specialiseret i rejeproduktion. Hvert år anløber 40 krydstogt skibe havnen. Havnen står over for en stor udvidelse.

Der benyttes VHF kanaler 9 & 13.

Eksterne henvisninger 
 "Aarsleff/Permagreen skal udvide Sisimiut Havn"
 Transportkommisionen "Sisimiut havn"

Fodnoter 

Havn
Havne
Hundige Strand Familiecamping

Hundige Strand Familiecamping er Danmarks ældste daterede campingplads. Det blev besluttet at finde et egnet areal til lejrliv på Lejrklubben Danmarks (i dag Dansk Camping Union) stiftende generalforsamling den 13. december 1926. Det lykkedes i 1928 hvor pladsen blev oprettet. Ideen var at give især københavnere muligheden for, under ordnede forhold, at kunne tage på cykelcamping uden for byen.

Kilde 
 Campingpladsens historie

Campingpladser i Danmark
Strand Familiecamping
Made in England (album)

Made in England er det 25. studiealbum af den britiske sanger Elton John, udgivet i 1995. Albummet blev produceret af Elton John og Greg Penny, for første gang siden Leather Jackets uden Chris Thomas.

Albummet blev indspillet fra februar til april 1994 og blev udgivet i marts 1995 seks måneder efter, John arbejdede for soundtracket til Løvernes Konge i september 1994. Albummet indeholder to singler udgivet på verdensplan, "Believe" og "Made in England". "Believe" nåede nummer 15 i Storbritannien og nummer 13 i USA.

Albummet modtog guld- og platinplade 23. maj 1995 af Recording Industry Association of America.

Indhold 
Alle sange er skrevet af Elton John og Bernie Taupin.

Hitlisteplaceringer

Referencer 

Elton John-album
Album fra 1995
Anders Gjermshus

Anders Gjermshus (født 23. september 1985) er en norsk fodbolddommer og investeringsrådgiver. Han er medlem ad Hamar Idrettslag under Indre Østland fodboldkreds og dømmer til daglig i Adeccoligaen. Han fik sin debut i Adeccoligaen 2011, hvor han blev tildelt tre kampe. Hans første kamp var mellem Bodø/Glimt og Løv-Ham (0–2) d. 4. september 2011. 

Under 2012-sæsonen fik han sit helt store gennembrud som dommer da han blev tildelt 16 kampe i Adeccoligaen 2012, samtidig med at han også blev tildelt to kampe under NM  (1. og 2. runde). Han fungerede også som fjerdedommer under enkelte kampe i Tippeligaen 2012.

Kilder

Eksterne henvisninger 
 Profil hos Norsk Fotballdommerforening 

Fodbolddommere fra Norge
Bjørn Hansen

Bjørn Hansen er navnet på flere personer:

 Bjørn Hansen (musiker) - dansk musiker, frontfigur for musikgruppen Bjørn & Okay
 Bjørn Hansen (journalist) - norsk journalist
 Bjørn Hansen (fodboldtræner) - fodboldtræner
 Bjørn Hansen (fodbolddommer) - fodbolddommer
 Bjørn Hansen - en litterær person i Dag Solstads romaner Ellevte roman, bok atten og 17. roman
Angiotensin II-antagonist

En angiotensin II-antagonist (også kendt som angiotensin receptor hæmmer) er et stof som modulerer renin-angiotensin-aldosteron-systemet. Angiotensin II-antagonister anvendes som lægemidler til behandling af hypertension, diabetisk nyresygdom og hjerteinsufficiens.

Det første stof i klassen var losartan (handelsnavn Cozaar®) der første gang blev godkendt til klinisk brug i 1995 og efterfølgende er fem andre stoffer blevet godkendt i Danmark.

Virkningsmekanisme 
Angiotensin II-antagonister virker ved at hæmme type 1 angiotensin II receptorer. Disse receptorer findes bl.a. i glat muskulatur i blodkarsvæggen og binder sædvanligvis hormonet angiotensin II, med den virkning at blodkarrene trækker sig sammen og blodtrykket stiger. Andre virkninger af angiotensin II er udskillelse af hormonerne noradrenalin og aldosteron. Noradrenalin bevirker sammentrækning af blodkar og en øget frekvens og kraft af hjertets kontraktion, mens aldosteron bevirker øget genoptagelse af natrium og dermed vand i nyrerne. Begge medfører yderligere øgning af blodtrykket. Når bindingen af angiotensin II til receptoren hæmmes af disse lægemidler, vil blodtrykket således falde.

Bivirkninger 
Angiotensin II-antagonister er sædvanligvis veltolererede. Mest hyppige bivirkninger er svimmelhed og ortostatisk hypotension.

Angiotensin II-antagonister i klinisk brug 
Følgende angiotensin II-antagonister var i klinisk brug i Danmark pr. april 2013 (handelsnavne er anført i parentes):
Candesartan (Atacand®, Candemox®)
Irbesartan (Aprovel®, Ifirmasta®)
Losartan (Ancozan, Cozaar®, Losarstad, Lostankal)
Olmesartan (Olmetec®)
Telmisartan (Micardis®)
Valsartan (Diovan®)

Referencer

Eksterne henvisninger 
Angiotensin II-antagonister på Pro.medicin.dk.

Lægemidler tilhørende hjerte og kredsløb